[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 27.8.2008

KOM(2008) 529 endelig

MEDDELELSE FRA KOMMISSIONEN

Årsrapport om gennemførelsen af Rådets forordning (EF) nr. 866/2004 af 29. april 2004 og om den situation, der følger af dens anvendelse

MEDDELELSE FRA KOMMISSIONEN

Årsrapport om gennemførelsen af Rådets forordning (EF) nr. 866/2004 af 29. april 2004 og om den situation, der følger af dens anvendelse

Indledning

Rådets forordning (EF) nr. 866/2004 af 29. april 2004 om en ordning i henhold til artikel 2 i protokol nr. 10 til tiltrædelsesakten[1] ("forordningen om den grønne linje") trådte i kraft den 1. maj 2004. Den fastlægger betingelserne for anvendelse af EU-retten på vare- og personpassage samt passage af tjenesteydelser på tværs af den grønne linje mellem de områder i Republikken Cypern, hvor Republikken Cyperns regering udøver faktisk kontrol, og de områder, hvor dette ikke er tilfældet.

Denne rapport dækker perioden 1. maj 2007 – 30. april 2008.

1. ÆNDRINGER TIL FORORDNINGEN OM DEN GRØNNE LINJE

Som følge af et forslag fra Kommissionen den 10. april 2008 vedtog Rådet den 16. juni 2008 en forordning om ændring af forordningen om den grønne linje for yderligere at lette handelen på øen Cypern[2].

Ændringen af forordningen, hvis virkninger bliver undersøgt i næste års rapport om den grønne linje, giver plads til en almen ophævelse af afgifter på landbrugsprodukter fra den nordlige del af Cypern, der handles på tværs af den grønne linje. Derudover er den samlede maksimale værdi for varer, som rejsende kan medføre i deres personlige bagage over den grønne linje, hævet fra 135 EUR til 260 EUR for at stimulere den økonomiske udvikling af det tyrkisk-cypriotiske samfund. Varer for en værdi indtil dette beløb kan nu indføres uden told, punktafgifter og andre afgifter over den grønne linje til de af regeringen kontrollerede områder af Republikken Cypern. Denne regel gælder ikke for cigaretter og alkohol. Endelig regulerer ændringerne på en klar måde den midlertidige indførsel af varer (op til seks måneder) fra den nordlige del af Cypern til de af regeringen kontrollerede områder.

2. GENNEMFØRELSESFORANSTALTNINGER

Den 4. maj 2007 vedtog Kommissionen en beslutning om ophævelse af forbud mod transport af visse animalske produkter på øen Cypern i henhold til Rådets forordning (EF) nr. 866/2004 og fastsættelse af vilkår for transport af disse produkter. Kommissionens beslutning indeholder bestemmelser om betingelser for handel med honning og fersk fisk over den grønne linje[3].

Den 29. september 2007 vedtog Kommissionen en beslutning om udnævnelse af plantesundhedseksperter med henblik på gennemførelse af inspektion i områder i Republikken Cypern, hvor regeringen ikke udøver faktisk kontrol.

Den 18. oktober 2007 vedtog Kommissionen en beslutning om udnævnelse af uafhængige eksperter til at foretage undersøgelser og udtage stikprøver for at tillade transport af visse animalske produkter over den grønne linje på Cypern. Der udnævnes i henhold til Kommissionens beslutning uafhængige eksperter til at udføre inspektioner om bord på fiskerfartøjer og tage honningprøver i det nordlige Cypern for at tillade handel med honning og fersk fisk over den grønne linje[4].

3. PERSONPASSAGE

I henhold til artikel 2 i forordningen om den grønne linje foretager Republikken Cypern "med henblik på at bekæmpe ulovlig indvandring af tredjelandsstatsborgere og modvirke enhver trussel mod den offentlige sikkerhed og den offentlige orden kontrol af alle personer, som passerer linjen . Kontrollen omfatter også køretøjer og genstande tilhørende personer, som passerer linjen" , og i artikel 3 hedder det, at "Republikken Cypern foretager en så effektiv overvågning langs hele linjen, at det bliver vanskeligt at omgå den kontrol, der foretages ved overgangsstederne."

3.1. Passage ved officielle overgangssteder

Forordningen skaber et stabilt retsgrundlag for den frie bevægelighed for cyprioter og andre EU-borgere og tredjelandsstatsborgere, der passerer den grønne linje ved overgangsstederne. Ifølge de foreliggende oplysninger passerede 633 163 (sidste år 788 823) græsk-cyprioter fra de af regeringen kontrollerede områder til den nordlige del af Cypern, og 1 162 739 (sidste år 1 348 215) tyrkisk-cyprioter passerede fra den nordlige del af Cypern til de af regeringen kontrollerede områder i rapporteringsperioden[5]. En undersøgelse af, hvilke virkninger ændringen af Republikken Cyperns straffelov, i henhold til hvilken retsstridig brug af ejendom straffes, (omhandlet i sidste års rapport om den grønne linje), har haft, hvad angår tyrkisk-cyprioters passage af linjen, viste, at antallet af passager igen er stabiliseret.

Den 3. april 2008 blev det sjette overgangssted langs linjen åbnet ved Ledra Street/Lokmaci i centrum af den gamle bydel i Nicosia. Over 106 500 mennesker (heriblandt over 41 000 EU-borgere og tredjelandsstatsborgere) havde ved udgangen af måneden brugt denne overgang.

Antallet af ansatte ved Republikken Cyperns politi (CYPOL), der arbejder ved overgangsstederne, faldt fra 61 i 2006 til 54 i 2007, før det igen steg til 67 i 2008.

Der er ikke rapporteret om væsentlige episoder i forbindelse med den daglige personpassage ved overgangsstederne. Derudover er der den 21. marts 2008 blevet indgået en aftale i et af de tekniske udvalg, som er nedsat af lederne af de to samfund (udvalget for økonomiske og handelsmæssige anliggender), ifølge hvilken biler, der lejes i den nordlige del af Cypern, nu kan køre over linjen og ind i de af regeringen kontrollerede områder .

3.2. Ulovlig migration over den grønne linje

De mange tredjelandsstatsborgere, som ulovligt passerer linjen, giver fortsat anledning til alvorlig bekymring. I rapporteringsperioden er det samlede antal af registrerede (eller tilbageholdte) illegale indvandrere ifølge tallene fra Republikken Cyperns myndigheder mere end fordoblet (en stigning fra 2 919 til 5 844) og er dermed det højeste antal nogensinde.

CYPOL rapporterede, at ud af de 5 844 passerede 5 710 illegale indvandrere linjen ind i de af regeringen kontrollerede områder, mens 128 passerede via baseområdet. [6], og kun 6 passerede direkte ind i de af regeringen kontrollerede områder. CYPOL har opgivet følgende lande som hovedkilde til illegale indvandrere: Syrien (37 %), Vestbredden (16 %) og Iran (9 %). Et stort antal tredjelandsstatsborgere, der er indrejst ulovligt, søger senere om asyl (3 470 ud af 5 844)[7].

CYPOL’s vurdering af indrejseruten til de af regeringen kontrollerede områder bygger på:

- dokumenter – tal fra CYPOL viser, at 47 % af de illegale indvandrere, der er rejst ind i de af regeringen kontrollerede områder over linjen (2683 ud af 5710), havde enten et tyrkisk eller et tyrkisk-cypriotisk ind- eller udrejsestempel (henholdsvis 33 % og 13 %), et tyrkisk visum, der også var gyldigt i den nordlige del af Cypern (1 %) eller et "visum" eller en "opholdstilladelse" fra "TRNC" (0,2 %) i deres pas[8]

- udtalelser fra indvandrerne selv, ejendele fundet i deres besiddelse, som kæder dem sammen med den nordlige del af Cypern eller Tyrkiet, og formodninger baseret på oprindelsesland

- en yderligere faktor var en direkte færgeforbindelse mellem Latakia i Syrien og Famagusta i den nordlige del af Cypern. Ifølge oplysninger fra Republikken Cyperns myndigheder havde 560 illegale indvandrere (mest palæstinensere fra Irak) brugt denne direkte færgeforbindelse, således at de undgik transit gennem Tyrkiet. Pressemeddelelser vidner også om hyppige tilfælde, hvor små både med illegale indvandrere pågribes.

Ifølge myndighederne i Republikken Cypern er baseområdet det område på linjen, der er mest sårbart over for illegal indvandring. Baseområdets politi, toldvæsen og immigrationsafdeling samt militærressourcer fra Det Forenede Kongerige samarbejder om at bekæmpe illegal indvandring. Baseområdets told- og immigrationsafdeling har ansat ti nye tjenestemænd, antallet af indsatshold, der arbejder ved linjen, er steget fra tre til fem, toldembedsmænd og kontrollører har gennemgået supplerende kurser, der er blevet anskaffet forskellige tekniske foranstaltninger, og baseområdet udveksler fortsat efterretninger og fastholder et godt samarbejde med det tyrkisk-cypriotiske samfund. Ifølge oplysninger fra sidstnævnte blev 4 234 tredjelandsstatsborgere nægtet indrejse til det nordlige Cypern i 2007 og 1 030 i de første fire måneder af 2008. 244 illegale indvandrere blev tilbageholdt i 2007 og 150 i de første fire måneder af 2008. 1 155 personer blev udvist (via Tyrkiet) i 2007 og 488 i de første fire måneder af 2008.

Kommissionen har ført en konstruktiv dialog med Republikken Cyperns myndigheder og baseområdets myndigheder. Der blev afholdt adskillige møder om problemet med illegal indvandring over linjen, og der var mulighed for at drøfte, hvilke foranstaltninger der skal tages inden for den nærmeste fremtid. Ved denne lejlighed orienterede repræsentanter for Republikken Cypern Kommissionen om, hvilke skridt der er taget i rapporteringsperioden. Disse skridt omfatter inddragelse af personale fra de lokale politistationer og politihovedkvarterets udlændinge- og indvandringsdepartement[9] samt en helikopter[10] til overvågning af den grønne linje.

Med hensyn til overvågning af den grønne linje i rapporteringsperioden var Republikken Cypern tilbageholdende med at træffe nogen form for foranstaltninger, som kunne give den grønne linje udseende af at være en ekstern grænse. Der fandt ikke udveksling af oplysninger sted med det tyrkisk-cypriotiske samfund.

I lyset af det foruroligende høje antal illegale indvandrere, mener Kommissionen, at det er nødvendigt at styrke overvågningen af linjen mellem overgangsstederne, der udføres af Republikken Cypern i henhold til artikel 3 i forordningen om den grønne linje og af baseområdets myndigheder i henhold til artikel 2, stk. 5, i samme forordning. Kommissionen anbefaler, at især Republikken Cyperns myndigheder tager konkrete skridt til at opfylde deres forpligtelser vedrørende overvågning af linjen i overensstemmelse med forordningen om den grønne linje uden yderligere forsinkelser, ikke mindst med henblik på Cyperns fremtidige deltagelse i Schengenområdet. Selv om den grønne linje ikke er en ydre grænse, bør Republikken Cypern i praksis indfri sine forpligtelser på de af regeringen kontrollerede områder til mindst mulig gene for kontakten mellem de to samfund.

4. VAREPASSAGE

4.1. Handelsværdi

I henhold til artikel 8 i Kommissionens forordning (EF) nr. 1480/2004[11] meddeler det tyrkisk-cypriotiske handelskammer (TCCoC) hver måned Kommissionen om type, mængde og værdi for de varer, det har udstedt ledsagedokumenter til.

Republikken Cyperns myndigheder forelægger Kommissionen månedlige rapporter om typen, mængden og værdien af varer, der har passeret den grønne linje. Disse rapporter omfatter varer, der bliver sendt ind i de af regeringen kontrollerede områder via overgangsstederne Pergamos og Strovilia , som hører under baseområdet.

Ifølge TCCoC blev der i rapporteringsperioden udstedt ledsagedokumenter for varer til en samlet værdi af 5 471 461 EUR, mens værdien af de faktisk omsatte varer var ca. 4 473 408 EUR[12].

I forhold til den foregående rapporteringsperiode viser tallene en samlet værdistigning for varer, der har passeret den grønne linje. Ifølge oplysninger fra Republikken Cyperns myndigheder var den samlede handelsværdi af varer, som faktisk passerede den grønne linje, steget med næsten en tredjedel og var på 4 473 408 EUR sammenlignet med 3 380 805 EUR i den foregående rapporteringsperiode. Det skal dog bemærkes, at handelen med kartofler udgjorde næsten 30 % af den samlede handelsværdi og udgør den største del af stigningen i handelen over den grønne linje[13].

I januar 2008 passerede varer for mere end 700 000 EUR linjen. Det var det højst registrerede niveau, siden forordningen om den grønne linje trådte i kraft. Størsteparten var tyrkisk-cypriotiske kartofler til en værdi af ca. 350 000 EUR.

Handelen fra de af regeringen kontrollerede områder til den nordlige del af Cypern er ganske vist ikke omfattet af forordningen om den grønne linje, men det kan nævnes, at den beløb sig til 1 015 340 EUR i rapporteringsperioden (heraf 626 533 EUR fra februar til april 2008) sammenlignet med 1 027 688 EUR i den foregående periode ifølge tal fra det cypriotiske handels- og industrikammer. Handelen fra de af regeringen kontrollerede områder til den nordlige del af Cypern er således forblevet ca. den samme, og den udgør mindre end en fjerdedel af handelen i den modsatte retning[14].

Det tyrkisk-cypriotiske samfund anvender en handelsordning, som i princippet "genspejler" restriktionerne i forordningen om den grønne linje. Den genspejler for eksempel artikel 6, stk. 1, idet varer, som personer, der passerer linjen, medfører i deres personlige bagage fra de af regeringen kontrollerede områder til den nordlige del af Cypern fritages for ”omsætningsafgift” og ”punktafgift” samt ”andre afgifter”, hvis de er uden handelsmæssig karakter, og deres samlede værdi ikke overstiger 135 EUR pr. person. Denne ordning anvendes dog ikke konsekvent. I efteråret 2007 havde de tyrkisk-cyprioter, der handlede i de af regeringen kontrollerede områder, for eksempel store problemer med at bringe deres varer tilbage over linjen, og tyrkisk-cypriotiske kartoffelavlere fik for en stor dels vedkommende forbud mod at medtage læggekartofler købt af græsk-cypriotiske erhvervsdrivende.

4.2. Varernes art

Tallene om varernes art viser, at et begrænset antal nye varer passerer den grønne linje til de af regeringen kontrollerede områder. Som i den foregående rapporteringsperiode omfattede hovedkategorierne af omsatte produkter grøntsager, træprodukter og møbler[15].

Handelen på tværs af den grønne linje var i rapporteringsperioden med tre undtagelser helt intern for øen. I maj 2007 passerede to sendinger med kobber- og aluminiumskrot linjen, som efterfølgende blev afskibet til Det Forenede Kongerige, og i begyndelsen af februar 2008 passerede en lille sending citrusfrugter linjen og blev sendt til Tyskland for at blive udstillet på en handelsmesse. Efter en sending Cyprus Delights (konfekture) i december 2005 og en sending aluminiumskrot i april 2007 var disse sendinger de eneste kendte eksempler på varepassage over den grønne linje med henblik på senere afskibning til en anden medlemsstat. Det menes dog, at tyrkisk-cypriotiske kartofler, der oprindeligt var bestemt til forbrug i Cypern, blev ompakket i de af regeringen kontrollerede områder og solgt i udlandet.

4.3. Uregelmæssigheder

Siden maj 2007 er der indberettet ti tilfælde af uregelmæssigheder, hvor varer ikke fik lov til at passere linjen. Blandt årsagerne hertil var, at leverandøren nægtede at betale afgifter, at varemærkningen ikke levede op til kravene, at grøntsager blev fundet uegnede til menneskeføde, og at der manglede lovpligtige ledsagedokumenter.

Ud over uregelmæssigheder ved selve passagen opdagede de af Kommissionen udnævnte plantesundhedseksperter forfalskede plantepas for læggekartofler fra EU. Handel med alle kartofler fra disse læggekartofler blev efterfølgende forbudt for at beskytte de europæiske forbrugere.

4.4. Positiv udvikling i varebevægelserne

I rapporteringsperioden er der konstateret en positiv udvikling på nogle områder, som har bevirket en gradvis fjernelse af tidligere hindringer for handelen over den grønne linje. Her kan nævnes:

- Fortsatte rundbordsdiskussioner mellem de tre kamre (det cypriotiske handels- og industrikammer (CCCI), TCCoC og det tyrkisk-cypriotiske industrikammer (CTCI)).

- Cyprus Producer Network, et netværk af tyrkisk-cypriotiske og græsk-cypriotiske producenter, oprettet med det formål at øge samarbejdet og tilvejebringe teknisk bistand, træning og rådgivning for at lette handelsproblemerne på den grønne linje. Det har afholdt seminarer på begge sider af linjen, iværksat en undersøgelse for begge samfund, er ved at åbne et interaktivt websted og organiseret møder mellem virksomheder inden for forskellige sektorer. Dette projekt, der finansieres af UNDP-ACT (finansieret af USA), sigter også mod at forbedre samarbejdet mellem de deltagende kamre (CTCI, TCCoC og CCCI).

- I de foregående rapporteringsperioder var der problemer med den midlertidige varepassage. De problemer vil blive løst ved hjælp af de forskellige ændringer i forordningen om den grønne linje[16].

- Tidligere modtog Kommissionen klager fra tyrkisk-cypriotiske erhvervsdrivende om forsinkelser med fortoldning af varer ved passage af den grønne linje, særlig af sendinger af kartofler. Efter at Republikken Cypern har gennemført en række foranstaltninger, er klagerne blevet behandlet.

- Siden september 2007 har mere end 2 878 tons kartofler til en værdi af over 1 318 480 EUR (udelukkende) bestemt til konsum i de af regeringen kontrollerede områder passeret linjen uden større problemer. Baseområdernes myndigheder har en praktisk ordning med Republikken Cyperns myndigheder om at udføre de påkrævede plantesundhedskontroller. Det synes at virke tilfredsstillende.

4.5. Vedvarende hindringer og vanskeligheder for varebevægelserne

Der er stadig adskillige hindringer for handelen på tværs af den grønne linje til trods for de positive udviklinger.

Tyrkisk-cypriotiske erhvervskøretøjer, navnlig lastbiler og busser, kan endnu ikke cirkulere frit rundt på øen. Republikken Cypern accepterer ikke synsattester for erhvervskøretøjer[17] eller erhvervskørekort[18], der er udstedt af det tyrkisk-cypriotiske samfund (dog accepteres synsattester for personbiler). Regeringen har stillet forslag til lovgivning til at gøre det lettere for tyrkisk-cypriotiske lastbiler at transportere varer over den grønne linje ved at reducere begrænsningerne for tyrkisk-cypriotiske erhvervskørekort. Parlamentet har hverken i den foregående eller indeværende valgperiode truffet nogen afgørelse om spørgsmålet (behandles dog fortsat) efter protester fra den græsk-cypriotiske forening af lastbilchauffører. Vedrørende spørgsmålet om synsattester foreslog regeringen at give en tyrkisk-cypriotisk ngo (KAR-IS) beføjelse til at udstede disse attester på regeringens vegne. Det tyrkisk-cypriotiske samfund har ikke godtaget forslaget. De godtog heller ikke et særskilt forslag fra regeringen (i samarbejde med CCCI) om at hjælpe tyrkisk-cypriotiske lastbilchauffører med at få en almindelig synsattest. Mere fleksibilitet fra begge sider vil kunne bidrage til at forbedre samarbejdet mellem begge samfund på tværs af den grønne linje.

Tyrkisk-cypriotiske erhvervsdrivende meldte stadig om vanskeligheder med at fylde supermarkeder op og med at reklamere for deres produkter og tjenester i medierne i de af regeringen kontrollerede områder. I den forbindelse skal det nævnes, at den tyrkisk-cypriotiske deltagelse i Cyperns internationale handelsmesse er faldet støt fra 53 tyrkisk-cypriotiske erhvervsdrivende i 2005 og 16 i 2006 til kun 3 sidste år. I år var der slet ingen tyrkisk-cypriotiske deltagere.

Til slut foregår der fortsat varesmugleri på tværs af den grønne linje. Mange uformelle "overgangssteder" i eller i nærheden af landsbyen Pergamos (som ligger delvist i baseområdet og delvist i den nordlige del af Cypern), som benyttes af lokalbefolkningen og landbrugere, og den traditionelle forsyning af varer (forordningen om den grønne linje, artikel 4, stk. 10) til den tyrkisk-cypriotiske befolkning i Pyla (som ligger i bufferzonen) er særligt vanskelige at kontrollere. Problemet med smuglervarer understreger behovet for, at Republikken Cyperns regering udfører en effektiv overvågning af den grønne linje, og at baseområdets myndigheder fører streng kontrol med arten og mængden af de varer, der traditionelt leveres til den tyrkisk-cypriotiske befolkning i Pyla.

4.6. Handelslettelse

Der er truffet følgende foranstaltninger for at lette handelen med bestemte produkter:

Kartofler

I januar 2008 afholdt Kommissionen sammen med TCCoC et seminar for at orientere tyrkisk-cypriotiske erhvervsdrivende om kravene for registrering af kartofler ved handel på tværs af den grønne linje.

Kartofler pålægges ikke told, men hver lastbil skal medføre en rapport om plantesundhedsinspektion, som udarbejdes af uafhængige plantesundhedseksperter i overensstemmelse med bilag III til Kommissionens forordning (EF) nr. 1480/2004[19]. For at lette handelen med kartofler over den grønne linje sørgede Kommissionen for, at disse eksperter var til stede i hele den vigtigste høstsæson (medio april til medio juni). På andre tidspunkter kunne de tilkaldes i løbet af et par arbejdsdage (til dato er alle tyrkisk-cypriotiske erhvervsdrivendes anmodninger om tilkaldelse af en plantesundhedsekspert blevet imødekommet).

Kommissionen har i lyset af den nylige efterspørgsel udnævnt flere uafhængige plantesundhedseksperter.

Citrusfrugter

En lille sending citrusfrugter passerede den grønne linje i starten af februar 2008 for at blive udstillet i Tyskland. Den årlige inspektion inden høsten i efteråret 2007, der igen blev udført af de af Kommissionen udnævnte uafhængige eksperter fra medlemsstaterne, bekræftede de positive resultater fra tidligere kontroller.

Honning og fisk

Som nævnt ovenfor vedtog Kommissionen den 4. maj 2007 en beslutning om ophævelse af forbud mod transport af visse animalske produkter på øen Cypern i henhold til Rådets forordning (EF) nr. 866/2004 og fastsættelse af vilkår for transport af fersk fisk og honning over den grønne linje[20].

Uafhængige eksperter, der er udpeget af Kommissionen, inspicerede i overensstemmelse med bilag I og II til Kommissionens beslutning tyrkisk-cypriotiske fartøjer og tog honningprøver fra produktionskæden til efterfølgende analyse i specifikke EU-laboratorier.

5. KONKLUSIONER

Forordningen om den grønne linje skaber fortsat et stabilt retsgrundlag for den frie bevægelighed for cyprioter og andre EU-borgere, der passerer linjen ved overgangsstederne. Åbningen af et nyt overgangssted for fodgængere ved Ledra Street/Lokmaci i den gamle bydel i Nicosia fremmer yderligere den mellemfolkelige kontakt mellem de to samfund.

Antallet af tredjelandsstatsborgere, som ulovligt passerer linjen, er dog fortsat meget bekymrende. I rapporteringsperioden er det samlede antal af registrerede (eller tilbageholdte) illegale indvandrere fordoblet og har dermed nået det højeste antal nogensinde. Kommissionen er af den opfattelse, at overvågningen af den grønne linje mellem overgangsstederne, som udføres af Republikken Cypern og baseområdets myndigheder, bør styrkes betydeligt uden yderligere forsinkelser. Republikken Cypern er dog stadig tilbageholdende med at træffe nogen form for foranstaltninger, som kunne give den grønne linje udseende af at være en ekstern grænse.

I forhold til den foregående rapporteringsperiode viser tallene igen en samlet værdistigning for varer, der har passeret den grønne linje. Ifølge oplysninger fra Republikken Cyperns myndigheder var den samlede handelsværdi af varer, som faktisk passerede den grønne linje, steget med næsten en tredjedel og var på 4 473 408 EUR sammenlignet med 3 380 805 EUR i den foregående rapporteringsperiode. Det skal dog bemærkes, at handel med kartofler udgjorde næsten 30 %.

Det samlede omfang af handelen over den grønne linje er stadig forholdsvis begrænset ikke mindst på grund af forordningens snævre anvendelsesområde. I den nuværende rapporteringsperiode er der kun blevet indført meget få nye produkter. Kun i tre tilfælde blev varer, som passerede den grønne linje, forhandlet videre til en anden medlemsstat.

Der er sket en håndgribelig positiv udvikling i forbindelse med varebevægelser. Dog bekræfter flere sager, at der stadig er mange hindringer for en udbygning af handelen over den grønne linje. Tyrkisk-cypriotiske erhvervskøretøjer og navnlig lastbiler og busser kan stadig ikke cirkulere frit rundt på øen, eftersom kompromisløsninger enten er blevet afvist eller forsinket af det ene eller det andet samfund. Derudover meldte tyrkisk-cypriotiske erhvervsdrivende stadig om vanskeligheder med at fylde supermarkeder op og med at reklamere for deres produkter og tjenester i medierne i de af regeringen kontrollerede områder. Til slut foregår der fortsat i vid udstrækning varesmugleri på tværs af den grønne linje.

Kommissionen har taget diverse skridt til at lette handelen over den grønne linje, særlig handelen med kartofler, citrusfrugter, honning og fisk.

Det må overordnet konkluderes, at forordningen om den grønne linje fortsat er et praktisk grundlag for at muliggøre person- og varepassage til de regeringskontrollerede områder i Republikken Cypern. Kommissionen vil fortsat føre tilsyn med forordningens gennemførelse.

[1] EUT L 161 af 30.4.2004, s. 128. Senest ændret ved Rådets forordning (EF) nr. 587/2008 (EUT L 163 af 24.6.2008, s. 1).

[2] EUT L 163 af 24.6.2008, s. 1. Rådets forordning (EF) nr. 587/2008 af 16. juni 2008 om ændring af forordning (EF) nr. 866/2004 om en ordning i henhold til artikel 2 i protokol nr. 10 til tiltrædelsesakten vedrørende regler for varer, tjenesteydelser og personer, der passerer den grønne linje i Cypern.

[3] Kommissionens beslutning 2007/330/EF af 4. maj 2007 (EUT L 123 af 12.5.2007, s. 30).

[4] Kommissionens beslutning K(2007) 4666 af 18. oktober 2007.

[5] Ifølge Republikken Cyperns myndigheder findes der ingen oplysninger om græsk-cyprioters tilbagevenden til de af regeringen kontrollerede områder og tyrkisk-cyprioters tilbagevenden til den nordlige del af Cypern (bilag VII). Disse tal omfatter dog ikke de personer, der passerer ved Pergamos og Strovilia, som begge er under det britiske baseområdes myndighed.

[6] Baseområdet.

[7] Bilag VI.

[8] Bilag VI og VIII.

[9] Samlet blev der brugt minimum 110 mandtimer pr. dag til patruljering ved linjen mellem de forskellige overgangssteder (241 embedsmænd herunder lokale politifolk). Disse tal synes ikke at være steget sammenlignet med den foregående rapporteringsperiode.

[10] I løbet af rapporteringsperioden patruljerede en helikopter linjen sammenlagt 90 timer.

[11] Kommissionens forordning (EF) nr. 1480/2004 af 10. august 2004 (EUT L 272 af 20.8.2004, s. 3).

[12] Bilag I, II og III.

[13] Se afsnit 4.4.

[14] Statistikker over brug af kreditkort viser dog, at tyrkisk-cyprioter brugte adskillige millioner euro i supermarkeder og andre forretninger i de af regeringen kontrollerede områder.

[15] Bilag IV og V.

[16] Jf. punkt 2.

[17] For alle tyrkisk-cypriotiske lastbiler af bruttovægt på over 3,5 t.

[18] For alle tyrkisk-cypriotiske lastbiler af bruttovægt på 7,5 t og derover.

[19] Kommissionens forordning (EF) nr. 1480/2004 af 10. august 2004 (EUT L 272 af 20.8.2004, s. 3).

[20] Kommissionens beslutning 2007/330/EF af 4. maj 2007 (EUT L 123 af 12.5.2007, s. 30).